Hvis danskerne kunne være fluer på væggen, når politikerne sidder bag lukkede døre og forhandler på Christiansborg, ville de folkevalgte nå langt i bestræbelserne på at få genskabt tilliden.

Sådan lyder analysen fra statsminister Lars Løkke Rasmussen (V), der på opfordring fra Alternativet i dag har drøftet politikerlede med alle de øvrige partier.

- Det kollegiale forhold, vi har herinde, det overrasker folk udefra, siger Lars Løkke Rasmussen fra talerstolen i Folketingssalen.

- Sandheden er, at langt, langt de fleste politiske løsninger skabt herinde bliver fundet i fællesskab i frugtbare og respektfulde diskussioner og med brede flertal. Tænk, hvis vi kunne tage lidt mere af den slags ud af det lukkede rum og ud i offentligheden – frem for at tegne billedet af enten/eller. Så tror jeg, vi ville komme langt med at genskabe tilliden.

Vi har nok en tendens til at forvrænge billedet af virkeligheden. Både bevidst og ubevidst. Måske er vi nogle gange lidt for gode til at se på verden med enten røde, blå eller grønne briller, måske særligt når der er en journalist i nærheden. Statsminister Lars Løkke Rasmussen (V)

Lars Løkke Rasmussen savner de samme respektfulde diskussioner, når politikerne er ude på den anden side af de lukkede døre:

- Vi har nok en tendens til at forvrænge billedet af virkeligheden. Både bevidst og ubevidst. Måske er vi nogle gange lidt for gode til at se på verden med enten røde, blå eller grønne briller, måske særligt når der er en journalist i nærheden. Og så bliver det hele i virkeligheden ikke rødt, blåt eller grønt, men sort/hvidt og unuanceret, siger Løkke.

Christiansborg er en politisk kampplads, og ordet er politikernes sværd. Sådan har det altid været, og sådan vil det blive ved med at være, konstaterer statsministeren. Men han opfordrer sine politiske venner og fjender til at give hinanden bedre plads - blandt andet til at kunne blive klogere uden at blive bombarderet med beskyldninger om kovendinger.

Det gælder også Løkke selv, betoner han:

- Jeg er sikker på, at hvis nogen havde vist mig regeringens udspil mod parallelsamfund for 25 år siden, så havde jeg været meget, meget, meget skeptisk.

Tillidskløft mellem politikere og borgere

Det er Alternativets politiske leder, Uffe Elbæk, der har sat statsministeren stævne i Folketingssalen.

- Vi kan se, at der en større og større tillidskløft mellem os og borgerne. Politikere ligger allerlavest i tillidsmålingerne, siger Uffe Elbæk.

- Kun fire procent af befolkningen er medlem af et politisk parti. Færre og færre ønsker at stille op til folkevalgte positioner - og dem, der gør, begynder at ligne hinanden mere og mere på uddannelsesbaggrund og sociale referencer.

Kun fire procent af befolkningen er medlem af et politisk parti. Færre og færre ønsker at stille op til folkevalgte positioner - og dem, der gør, begynder at ligne hinanden mere og mere på uddannelsesbaggrund og sociale referencer. Alternativets politiske leder, Uffe Elbæk

Statsministeren medgiver, at tilliden til politikere er lav. Men det rokker ikke ved, at det danske demokrati er levende og stærkt, understreger han:

- Danskerne er et af de folk i EU, som er mest tilfredse med, hvordan deres demokrati fungerer. Tilliden til Folketinget er blandt de højeste i EU, og den er højere i dag end i for eksempel 2001 og 2013.

- Betyder det så, at vi ikke har et problem? Nej, det gør det ikke. Andre landes problemer skal selvfølgelig ikke skygge for vores egne, og det er alvorligt, når mange vælgere ikke har tillid til politikere og partier.

- Vi kan hurtigt skyde skylden på hinanden eller nogle andre, men jeg synes, vi skal bruge debatten til at kigge indad og spørge os selv, om vi i tilstrækkelig grad er med til at skabe et positivt billede af politik. Om vi ansporer folk – ikke mindst unge – til at engagere sig.

- Jeg tror, de fleste er enige om, at der er plads til forbedring. Det synes jeg også, og jeg vil gerne tage min del af ansvaret, siger Lars Løkke Rasmussen.

Politikerleden er langt fra ny

Det kan måske virke som om, at politikerleden tager til i styrke. Men den er langt fra ny, konstaterer Det Konservative Folkepartis politiske ordfører, Mette Abildgaard.

Hun har fundet bogen "Politisk ABC" fra 1953 frem fra gemmerne op til dagens debat, og heri indleder forfatter Niels Banke med følgende sætning: "Der er mange mennesker, som oplever lede ved politik”.

- Det viser jo, at det ikke er noget nyt fænomen med politikerlede. Men der er kommet andre platforme, hvor man kan give udtryk for sin politikerlede. I gamle dage var det måske i forsamlingshuse, man gav udtryk for frustrationerne – nu er det på Facebook og Twitter, hvor det er hurtigere at sende en svada afsted.

- Og det gør politikerleden og den manglende tillid mere tydelig, selv om den måske har eksisteret i mange år, siger Mette Abildgaard.

Hun peger på et greb, som både hun selv og hendes politiker-kolleger kan bruge, uden at det kræver det helt store: tale, så folk forstår dem.